CELEX: 32018R1641
Language: fi
Date: 2018-07-13 00:00:00
Title: Komission delegoitu asetus (EU) 2018/1641, annettu 13 päivänä heinäkuuta 2018, Euroopan parlamentin ja neuvoston asetuksen (EU) 2016/1011 täydentämisestä niiden tietojen täsmentämistä koskevilla teknisillä sääntelystandardeilla, jotka kriittisten tai merkittävien vertailuarvojen hallinnoijien on toimitettava vertailuarvon määrittämisessä käytettävistä menetelmistä, sisäisen arvioinnin ja hyväksynnän menetelmistä ja olennaisiin menetelmämuutoksiin liittyvistä menettelyistä (ETA:n kannalta merkityksellinen teksti.)

5.11.2018   
               
               
                  FI
               
               
                  Euroopan unionin virallinen lehti
               
               
                  L 274/21
               
            
         KOMISSION DELEGOITU ASETUS (EU) 2018/1641,
         annettu 13 päivänä heinäkuuta 2018,
         Euroopan parlamentin ja neuvoston asetuksen (EU) 2016/1011 täydentämisestä niiden tietojen täsmentämistä koskevilla teknisillä sääntelystandardeilla, jotka kriittisten tai merkittävien vertailuarvojen hallinnoijien on toimitettava vertailuarvon määrittämisessä käytettävistä menetelmistä, sisäisen arvioinnin ja hyväksynnän menetelmistä ja olennaisiin menetelmämuutoksiin liittyvistä menettelyistä
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä ja direktiivien 2008/48/EY ja 2014/17/EU sekä asetuksen (EU) N:o 596/2014 muuttamisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1011 (1) ja erityisesti sen 13 artiklan 3 kohdan kolmannen alakohdan,
         sekä katsoo seuraavaa:
         
                     (1)
                  
                  
                     Asetuksen (EU) 2016/1011 13 artiklan 1 kohdassa edellytetään, että vertailuarvon tai tarvittaessa vertailuarvoryhmän hallinnoijan on julkistettava tai asetettava saataville vertailuarvon tai tarvittaessa vertailuarvoryhmän määrittämisessä käytettävien menetelmien keskeiset osat, tiedot sisäisen arvioinnin ja hyväksynnän menetelmistä sekä olennaisiin menetelmämuutoksiin liittyvät käyttäjien kuulemismenettelyt ja käyttäjille ilmoittamista koskevat menettelyt. Tässä asetuksessa täsmennetään tiedot, jotka hallinnoijien on annettava kriittisistä ja merkittävistä vertailuarvoistaan. Sitä ei sovelleta hallinnoijiin, jotka tarjoavat ainoastaan muita kuin merkittäviä vertailuarvoja. Jos hallinnoijat tarjoavat sekä muita kuin merkittäviä että merkittäviä tai kriittisiä vertailuarvoja, niiden olisi sovellettava tätä asetusta tarjoamiinsa merkittäviin ja kriittisiin vertailuarvoihin. EAMV voi antaa samaan asiaan liittyviä ohjeita muiden kuin merkittävien vertailuarvojen hallinnoijille.
                  
               
                     (2)
                  
                  
                     Vertailuarvojen menetelmät poikkeavat toisistaan suuresti. Tässä asetuksessa täsmennettyjen keskeisten osien julkistamisen tai saataville asettamisen olisi siksi oltava pakollista vain siltä osin kuin ne ovat merkityksellisiä tietyn kyseessä olevan vertailuarvon kannalta.
                  
               
                     (3)
                  
                  
                     Kaksi keskeistä osaa, jotka olisi julkistettava kriittisen tai merkittävän vertailuarvon luotettavuuden ja tarkkuuden varmistamiseksi, ovat menetelmän soveltamiseksi ja laskennan suorittamiseksi tarvittavien syöttötietojen vähimmäismäärä ja vähimmäislaatu. Koska harkintavallan käyttö vertailuarvojen määrittämisessä lisää niiden alttiutta manipuloinnille, hallinnoijan olisi manipulointiriskin minimoimiseksi julkistettava osana menetelmien keskeisiä osia antamansa selkeät säännöt siitä, miten ja milloin harkintavaltaa voidaan käyttää.
                  
               
                     (4)
                  
                  
                     Jotta autetaan potentiaalisia käyttäjiä valitsemaan asianmukaisin vertailuarvo monista mahdollisesti soveltuvista vertailuarvoista, käyttäjille olisi annettava tietoja, joiden perusteella on mahdollista ymmärtää, mitä vertailuarvolla pyritään mittaamaan, mitä syöttötietoja käytetään ja miten ne valitaan, mistä vertailuarvo muodostuu, kuka osallistuu tiedonkeruuseen ja vertailuarvon laskemiseen, milloin ja missä määrin harkintavaltaa voidaan käyttää, mitkä ovat menetelmien rajoitukset ja milloin ja miten vertailuarvoa mahdollisesti muutetaan.
                  
               
                     (5)
                  
                  
                     Jotta käyttäjät ja potentiaaliset käyttäjät saavat riittävästi tietoa hallinnoijan menetelmien sisäisestä arviointimenettelystä, hallinnoijan olisi julkistettava siihen liittyvät toimintatapansa ja menettelynsä sekä siihen osallistuvat tahot ja käytössä olevat asiaankuuluvat järjestelyt asetuksen (EU) 2016/1011 4 artiklan mukaisesti.
                  
               
                     (6)
                  
                  
                     Jotta käyttäjät ja potentiaaliset käyttäjät ymmärtävät kriittisen tai merkittävän vertailuarvon ehdotettuun olennaiseen muutokseen liittyvät kuulemismenettelyt ja tällaisen muutoksen syyt, hallinnoijan olisi julkistettava tietyt tiedot, myös sen, miten se aikoo arvioida ehdotetun muutoksen vaikutukset.
                  
               
                     (7)
                  
                  
                     Suhteellisuusperiaatteen mukaisesti tässä asetuksessa ei haluta asettaa kohtuutonta hallinnollista rasitetta merkittävien vertailuarvojen (toisin kuin kriittisten vertailuarvojen) hallinnoijille, vaan siinä annetaan mahdollisuus julkistaa merkittävistä vertailuarvoista vain joitakin osia tai julkistaa vähemmän tietoa tietyistä osista.
                  
               
                     (8)
                  
                  
                     Tämä asetus perustuu teknisten sääntelystandardien luonnoksiin, jotka Euroopan arvopaperimarkkinaviranomainen on toimittanut komissiolle.
                  
               
                     (9)
                  
                  
                     Euroopan arvopaperimarkkinaviranomainen on järjestänyt avoimia julkisia kuulemisia tämän asetuksen perustana olevista teknisten sääntelystandardien luonnoksista, analysoinut niihin mahdollisesti liittyviä kustannuksia ja hyötyjä sekä pyytänyt lausunnon Euroopan parlamentin ja neuvoston asetuksen (EU) N:o 1095/2010 (2) 37 artiklalla perustetulta arvopaperimarkkina-alan osallisryhmältä,
                  
               
                     (10)
                  
                  
                     Johdonmukaisesti sen delegoidun asetuksen kanssa, jossa täsmennetään niiden käytännesääntöjen osia, jotka tietolähteiltä saataviin syöttötietoihin perustuvien vertailuarvojen hallinnoijien on laadittava, on aiheellista lykätä tämän delegoidun asetuksen soveltamista kahdella kuukaudella,
                  
               ON HYVÄKSYNYT TÄMÄN ASETUKSEN:
         
            1 artikla
            Soveltamisala
            Tätä asetusta ei sovelleta sellaisten vertailuarvojen hallinnoijiin, jotka eivät ole merkittäviä.
         
         
            2 artikla
            Kriittisen tai merkittävän vertailuarvon määrittämisessä käytettävien menetelmien keskeiset osat
            
               1.   Asetuksen (EU) 2016/1011 13 artiklan 1 kohdan a alakohdan vaatimusten noudattamiseksi vertailuarvon tai tarvittaessa vertailuarvoryhmän hallinnoijan antamien tietojen on sisällettävä ainakin seuraavat osat siltä osin kuin ne ovat merkityksellisiä kyseisen vertailuarvon tai tarvittaessa vertailuarvoryhmän taikka niiden määrittämisessä käytettyjen syöttötietojen kannalta:
               
                           a)
                        
                        
                           vertailuarvon tai vertailuarvoryhmän ja sen markkina- tai taloustilanteen, jota vertailuarvolla on tarkoitus mitata, määritelmä ja kuvaus;
                        
                     
                           b)
                        
                        
                           vertailuarvon tai vertailuarvoryhmän osalta käytettävä valuutta tai muu mittayksikkö;
                        
                     
                           c)
                        
                        
                           perusteet, joita hallinnoija on käyttänyt vertailuarvon tai vertailuarvoryhmän määrittämisessä käytettyjen syöttötietojen lähteiden valinnassa;
                        
                     
                           d)
                        
                        
                           vertailuarvon tai vertailuarvoryhmän määrittämisessä käytetyt syöttötietotyypit ja niiden ensisijaisuusjärjestys;
                        
                     
                           e)
                        
                        
                           tietolähdepaneelien koostumus ja paneelin jäsenyyden kelpoisuusperusteet;
                        
                     
                           f)
                        
                        
                           vertailuarvon tai vertailuarvoryhmän osatekijöiden kuvaus ja niiden valinnan ja painotuksen perusteet;
                        
                     
                           g)
                        
                        
                           vertailuarvon tai vertailuarvoryhmän osatekijöiden vähimmäislikviditeettivaatimukset;
                        
                     
                           h)
                        
                        
                           vertailuarvon tai vertailuarvoryhmän määrittämisessä käytettävien syöttötietojen määrää ja laatua koskevat vähimmäisvaatimukset;
                        
                     
                           i)
                        
                        
                           selkeät säännöt siitä, miten ja milloin vertailuarvon tai vertailuarvoryhmän määrittämisessä voidaan käyttää harkintavaltaa;
                        
                     
                           j)
                        
                        
                           otetaanko vertailuarvossa tai vertailuarvoryhmässä huomioon osinkojen uudelleensijoittaminen tai osatekijöistä maksettavat kupongit;
                        
                     
                           k)
                        
                        
                           jos menetelmiä voidaan muuttaa säännöllisesti sen varmistamiseksi, että vertailuarvo tai vertailuarvoryhmä pysyvät asianomaista markkina- tai taloustilannetta edustavina:
                           
                                       i)
                                    
                                    
                                       kaikki perusteet, joita käytetään tällaisen muutoksen tarpeellisuuden määrittämisessä;
                                    
                                 
                                       ii)
                                    
                                    
                                       kaikki perusteet, joita käytetään tällaisen muutoksen tiheyden määrittämisessä; ja
                                    
                                 
                                       iii)
                                    
                                    
                                       kaikki perusteet, joita käytetään vertailuarvon tai vertailuarvoryhmän osien uudelleen painottamiseen tällaisen muutoksen yhteydessä;
                                    
                                 
                     
                           l)
                        
                        
                           menetelmien mahdolliset rajoitukset ja tiedot poikkeuksellisissa olosuhteissa käytettävistä menetelmistä, mukaan lukien ohuet markkinat, stressiajanjaksot tai ajanjaksot, joina transaktiotietolähteet voivat olla riittämättömiä, epätarkkoja tai epäluotettavia;
                        
                     
                           m)
                        
                        
                           vertailuarvoa tai vertailuarvoryhmää koskevaan tiedonkeruuseen tai niiden laskemiseen tai levittämiseen osallistuneiden kolmansien osapuolten tehtävien kuvaus;
                        
                     
                           n)
                        
                        
                           vertailuarvoa koskevien tietojen ekstrapolointiin tai mahdolliseen interpolointiin käytettävä malli tai menetelmä.
                        
                     
            
               2.   Hallinnoijat voivat päättää julkistaa tai asettaa saataville 1 kohdan m ja n alakohdassa tarkoitetut tiedot ainoastaan kriittisistä vertailuarvoistaan.
            
         
         
            3 artikla
            Sisäisen arvioinnin ja hyväksynnän menetelmiä koskevat tiedot
            
               1.   Asetuksen (EU) 2016/1011 13 artiklan 1 kohdan b alakohdan vaatimusten noudattamiseksi vertailuarvon tai tarvittaessa vertailuarvoryhmän hallinnoijan antamien tietojen on sisällettävä ainakin seuraavat:
               
                           a)
                        
                        
                           sisäisen arvioinnin ja hyväksynnän menetelmiin liittyvät toimintatavat ja menettelyt;
                        
                     
                           b)
                        
                        
                           tiedot kaikista erityisistä tapahtumista, jotka voivat johtaa sisäiseen arviointiin, mukaan lukien tiedot hallinnoijan mahdollisesti käyttämistä mekanismeista sen määrittämiseen, ovatko menetelmät jäljitettäviä ja todennettavia;
                        
                     
                           c)
                        
                        
                           menetelmien arvioimiseen ja hyväksymiseen osallistuvat hallinnoijan organisaatiorakenteen elimet ja toiminnot;
                        
                     
                           d)
                        
                        
                           menetelmien arvioimiseen ja hyväksymiseen osallistuvien henkilöiden tehtävät;
                        
                     
                           e)
                        
                        
                           menetelmien arvioimiseen ja hyväksymiseen osallistuvien henkilöiden nimittämistä ja tehtävistä vapauttamista koskevien menettelyjen kuvaus.
                        
                     
            
               2.   Hallinnoijat voivat päättää julkistaa tai asettaa saataville 1 kohdan d ja e alakohdassa tarkoitetut tiedot ainoastaan kriittisistä vertailuarvoistaan.
            
         
         
            4 artikla
            Oleelliset menetelmämuutokset
            
               1.   Asetuksen (EU) 2016/1011 13 artiklan 1 kohdan c alakohdan ja 2 kohdan vaatimusten noudattamiseksi vertailuarvon tai tarvittaessa vertailuarvoryhmän hallinnoijan antamien tietojen on sisällettävä ainakin seuraavat:
               
                           a)
                        
                        
                           kuvaus tiedoista, jotka hallinnoijan on annettava kunkin kuulemiskierroksen alussa, mukaan lukien vaatimus ilmoittaa ne menetelmien keskeiset osat, joihin hallinnoija katsoo ehdotetun muutoksen vaikuttavan;
                        
                     
                           b)
                        
                        
                           hallinnoijan standardimääräaika kuulemisille;
                        
                     
                           c)
                        
                        
                           olosuhteet, joissa kuuleminen voidaan toteuttaa lyhyemmässä määräajassa, ja kuvaus menettelyistä, joita on noudatettava, jos kuuleminen järjestetään lyhyemmässä määräajassa.
                        
                     
            
               2.   Asetuksen (EU) 2016/1011 13 artiklan 1 kohdan a alakohdan vaatimusten noudattamiseksi hallinnoijan antamassa syyssä on ilmoitettava muun muassa, vaarantuisiko vertailuarvon tai vertailuarvoryhmän edustavuus ja sen asianmukaisuus rahoitusvälineiden ja -sopimusten viitteenä, jos ehdotettua oleellista muutosta ei tehtäisi.
            
         
         
            5 artikla
            Voimaantulo ja soveltaminen
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 25 päivästä tammikuuta 2019.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 13 päivänä heinäkuuta 2018.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 171, 29.6.2016, s. 1.
         
            (2)  Euroopan parlamentin ja neuvoston asetus (EU) N:o 1095/2010, annettu 24 päivänä marraskuuta 2010, Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta (EUVL L 331, 15.12.2010, s. 84).